Drabsmandens filmoptagelse af stadionmordet i Aalborg skulle være så teknisk og kvalitetsmæssig god som overhovedet muligt. Derfor blev det 48-årige mordoffer Henrik Bjerremand Kristensen slæbt syv til otte meter frem i lyset, så den 15-årige gerningsmand fik det bedste lys til sin videooptagelse med mobiltelefonen, skriver NORDJYSKE Stiftstidende. Det er politiets opfattelse, at den 15-årige dreng, der er sigtet og varetægtsfængslet for det bestialske stadiondrab, har tænkt i disse baner, da han slæbte sit offer hen i lyset ved Aalborg Stadion. Drengen skulle åbenbart have et godt bevis - eller trofæ om man vil - som han kunne bruge til at prale med over for sine kammerater. Man ser kun det 48-årige offer på klippet, der er optaget efter, at voldshandlingen har fundet sted. Vicepolitiinspektør Frank Olsen, Nordjyllands Politi i Aalborg, har set det ca. 10 sekunder lange videoklip og siger til NORDJYSKE, at den 15-årige efter politiets opfattelse var alene om at trække liget hen i lyset. Politiet har beslaglagt to kopier af videoklippet - gerningsmandens originaloptagelse og en kopi, som han videresendte til en kammerat. Denne kammerat er ikke identisk med den 24-årige mand, som fortsat er sigtet for manddrab, selv om han blev løsladt efter det lukkede grundlovsforhør umiddelbart efter drabet. Politiet mener, at den 24-årige mand ankom til gerningsstedet efter, at drabet var begået. Frank Olsen ønsker dog ikke at uddybe, hvorfor den 24-årige pludselig dukkede op, og han afviser i den forbindelse hårdnakkede rygter om, at det skulle være for at hjælpe med at plyndre det 48-årige offer. Det er ikke fastlagt, hvad det kontante udbytte af overfaldet rent faktisk var. Politiet har heller ikke fundet mordvåbnet. Det drejer sig ifølge Frank Olsen om en genstand med en bredde på fire til fem centimeter, f.eks. et rør, en sten eller et baseballbat. Den drabssigtede dreng er anbragt på en sikret ungdomsinstitution udenfor Nordjylland, og han skal til fornyet afhøring hos politiet i Aalborg i dag, onsdag, hvor politiet igen vil forsøge at få hele forløbet belyst og alle detaljer på plads.

Opsummering:
Videoklippet som er fundet på den 15-årige drabssigtedes telefon, viser at offeret blev trukket flere meter, for at få ham frem i lyset.